钦定古今图书集成/历象汇编/乾象典/第045卷 > 天枪
## 钦定古今图书集成/历象汇编/乾象典/第045卷 > 天枪

按《星经》，“天枪三星，在北斗柄东，主天锋武备，在紫微
宫右以御也。”

按《史记天官书》，“紫宫左三星曰天枪。”

〈注〉索隐曰：《诗纬》云：“天枪三星，主枪人。”《石氏星赞》云：

“备非常之变也。”正义曰：天子先驱，所以御兵。

按：《汉书天文志》同。

按《晋书天文志》：“天枪三星，在北斗杓东，一曰天钺，天
之武备也。故在紫宫之左右，所以御难也。”

按：《隋书》《宋史天文志》俱同。

按《观象玩占》，“天枪三星，在北斗摇光之旁，一曰天钺，
天之武备，以守卫紫宫金星也。